Illum il-Kummissjoni qed tirrakkomanda lill-Istati Membri ta' Schengen u lill-Istati Assoċjati ma' Schengen biex sal-15 ta' Ġunju 2020 ineħħu l-kontrolli fil-fruntieri interni u biex iżommu r-restrizzjoni temporanja fuq l-ivvjaġġar mhux essenzjali fl-UE sat-30 ta' Ġunju 2020; u jistabbilixxi approċċ biex wara dan ir-restrizzjoni jitneħħew progressivament. Minħabba li s-sitwazzjoni tas-saħħa f'ċerti pajjiżi terzi għadha kritika, il-Kummissjoni mhux qed tipproponi li jitneħħew ir-restrizzjonijiet fuq l-ivvjaġġar kollu f'dan l-istadju. Ir-restrizzjonijiet għandhom jitneħħew għal pajjiżi li jagħżlu l-Istati Membri bejniethom, abbażi ta' sett ta' prinċipji u kriterji oġġettivi, fosthom is-sitwazzjoni tas-saħħa, il-kapaċità li jiġu applikati miżuri ta' trażżin matul l-ivvjaġġar, u kunsiderazzjonijiet ta' reċiproċità, u billi titqies id-data minn sorsi rilevanti bħall-ECDC u d-WHO. Għall-pajjiżi li għalihom għadha fis-seħħ ir-restrizzjoni, il-Kummissjoni tipproponi li jitkabbru l-kategoriji tal-vjaġġaturi permessi biex jinkludu, pereżempju, l-istudenti internazzjonali. Il-Kummissjoni qed toħroġ ukoll gwida għall-Istati Membri biex tiżgura li l-operazzjonijiet tal-viżi barra mill-pajjiż jerġgħu jibdew b'mod ikkoordinat sew mat-tneħħija gradwali tar-restrizzjonijiet fuq l-ivvjaġġar. Il-Kummissarju għall-Affarijiet Interni, Ylva Johansson sostniet: “Wara li tneħħew il-kontrolli kollha fil-fruntieri interni tal-Unjoni, qed nipproponu approċċ ċar u flessibbli biex mill-1 ta' Lulju jibdew jitneħħew ir-restrizzjonijiet fuq l-ivvjaġġar lejn l-UE.L-ivvjaġġar internazzjonali huwa essenzjali għat-turiżmu u għan-negozju u għar-rikonnessjoni bejn il-familji u l-ħbieb. Filwaqt li se jkollna lkoll nibqgħu attenti, wasal iż-żmien li nibdew inħejju fil-konkret biex inneħħu r-restrizzjonijiet ma' pajjiżi li s-sitwazzjoni tas-saħħa tagħhom hija simili għal dik tal-UE u biex jerġgħu jibdew l-operazzjonijiet tal-viża.” Tneħħi gradwali tar-restrizzjonijiet fuq l-ivvjaġġar lejn l-UE L-azzjonijiet fil-fruntieri esterni tal-UE jridu jkunu kkoordinati u uniformi biex ikunu effettivi. Peress li l-vjaġġaturi li jidħlu fl-UE jistgħu jiċċaqalqu liberament minn pajjiż għal ieħor, huwa kruċjali li l-Istati Membri jikkoordinaw id-deċiżjonijiet tagħhom dwar it-tneħħija tar-restrizzjonijiet fuq l-ivvjaġġar. Din hija r-raġuni għaliex l-Istati Membri għandhom jaqblu dwar lista komuni ta' pajjiżi li mhumiex fl-UE, li tiġi riveduta regolarment u li għalihom jistgħu jitneħħew ir-restrizzjonijiet fuq l-ivvjaġġar sa mill-1 ta' Lulju. Għal dan il-għan, il-Kummissjoni qed tipproponi: F'konformità mal-lista ta' kontroll proposta, il-Kummissjoni tirrakkomanda wkoll li jitneħħew ir-restrizzjonijiet fuq l-ivvjaġġar għall-Albanija, il-Bosnja-Ħerzegovina, il-Kosovo, il-Montenegro, il-Maċedonja ta' Fuq u s-Serbja sa mill-1 ta' Lulju, minħabba li s-sitwazzjoni epidemjoloġika tagħhom hija simili jew aħjar minn dik tal-UE. Dan isegwi wkoll fuq ir-rieda tal-Kummissjoni li tassoċja mill-qrib lir-reġjun tal-Punent tal-Balkani mal-implimentazzjoni tal-pjan direzzjonali lejn it-tneħħija tal-miżuri ta' konteniment. Fejn ikomplu japplikaw ir-restrizzjonijiet fuq l-ivvjaġġar, l-Istati Membri għandhom jiżguraw li dawk li jivvjaġġaw biex jistudjaw jiġu eżentati, flimkien mal-ħaddiema mhux mill-UE b'ħiliet għolja jekk l-impjieg tagħhom ikun meħtieġ minn perspettiva ekonomika u x-xogħol ma jkunx jista' jiġi pospost jew isir minn pajjiż ieħor. Iċ-ċittadini tal-UE u ċ-ċittadini tal-Istati Assoċjati ma' Schengen u ċittadini mhux tal-UE li jirrisjedu legalment fl-UE, kif ukoll il-membri tal-familja tagħhom, għandhom ukoll ikunu eżentati mir-restrizzjoni fuq l-ivvjaġġar irrispettivament minn jekk humiex qed jirritornaw lura lejn darhom jew le, kif kien il-każ s'issa. Fil-pjan direzzjonali dwar it-tneħħija tal-miżuri ta' konteniment ippreżentat fil-15 ta' April, il-Kummissjoni indikat li r-restrizzjonijiet fuq l-ivvjaġġar fl-UE jeħtieġ li jibdew jitneħħew gradwalment qabel ma r-restrizzjonijiet fil-fruntieri esterni jkunu jistgħu jiġu llaxkati fit-tieni stadju. Dan issa miexi sew, b'diversi Stati Membri diġà neħħew ir-restrizzjonijiet għall-UE u oħrajn li qed jippjanaw li jagħmlu dan mill-15 ta' Ġunju 2020. Il-Kummissjoni tħeġġeġ bil-qawwa lill-bqija tal-Istati Membri biex jiffinalizzaw il-proċess tat-tneħħija tar-restrizzjonijiet għall-moviment liberu u għat-tneħħija tal-kontrolli fil-fruntieri interni tal-UE sal-15 ta' Ġunju 2020. L-issoktar tal-operazzjonijiet tal-viża Il-biċċa l-kbira tal-Istati Membri ddeċidew li jissospendu jew inaqqsu l-ipproċessar tal-applikazzjonijiet għal viża bħala parti mill-miżuri relatati mal-pandemija. Il-vjaġġaturi se jkollhom bżonn jerġa' jkollhom aċċess għas-servizzi tal-viża u l-Istati Membri għandhom jissinkronizzaw l-issoktar tal-operazzjonijiet tal-viża flimkien mat-tneħħija tar-restrizzjonijiet fuq l-ivvjaġġar. Din hija r-raġuni għaliex illum il-Kummissjoni qed tippreżenta gwida għal ritorn progressiv u kkoordinat tal-operazzjonijiet tal-viża għan-normal. L-aħjar mod li bih jinkiseb approċċ armonizzat huwa billi l-konsulati jerġgħu jibdew joperaw simultanjament kullimkien u permezz tal-implimentazzjoni sħiħa tar-regoli tal-UE dwar il-viżi, flimkien ma' komunikazzjoni tajba mal-pubbliku. Il-gwida tkopri wkoll il-miżuri tal-iġjene u l-prekawzjonijiet biex jintlaqgħu l-applikanti għall-viża. Fl-aħħar nett, jekk Stat Membru jitlob kontrolli tas-saħħa, dawn għandhom isiru waqt l-ivvjaġġar jew ftit qabel u mhux meta ssir l-applikazzjoni għall-viża; u għandhom japplikaw għall-vjaġġaturi kollha minn post partikolari irrispettivament min-nazzjonalità jew mill-istatus tal-viża tagħhom. Sfond Fis-16 ta' Marzu 2020 il-Kummissjoni stiednet lill-Kapijiet ta' Stat jew ta' Gvern biex jintroduċu restrizzjoni temporanja fuq l-ivvjaġġar mhux essenzjali lejn l-UE għal perjodu inizjali ta' 30 jum, li sussegwentament ġie estiż darbtejn sal-15 ta' Ġunju. Ir-restrizzjoni fuq l-ivvjaġġar, kif ukoll l-istedina tal-lum biex ir-restrizzjonijiet jiġu estiżi sat-30 ta' Ġunju, japplikaw għall-Istati Membri kollha ta' Schengen (inklużi l-Bulgarija, il-Kroazja, Ċipru u r-Rumanija) u għall-erba' Stati Assoċjati ma' Schengen (l-Iżlanda, il-Liechtenstein, in-Norveġja u l-Iżvizzera) – total ta' 30 pajjiż. Dawn il-pajjiżi kollha jimplimentaw din l-istedina permezz tal-liġi nazzjonali. Iċ-ċittadini ta' 105 pajjiż huma meħtieġa jiksbu viża qabel jivvjaġġaw lejn l-UE. L-applikazzjonijiet għal viża normalment jistgħu jiġu ppreżentati fil-konsulati tal-Istati Membri kważi fil-pajjiżi tad-dinja kollha li mhumiex fl-UE. Il-politika tal-viża tal-UE għal żjarat qosra hija applikata b'mod sħiħ minn 26 Stat Membru ta' Schengen u fi żminijiet normali tirriżulta fi ħruġ ta' 15-il miljun viża fis-sena. Għal Aktar Informazzjoni Il-Komunikazzjoni dwar it-tielet valutazzjoni tal-applikazzjoni tar-restrizzjoni temporanja fuq l-ivvjaġġar mhux essenzjali lejn l-UE, tal-11 ta' Ġunju 2020 Il-lista ta' kontroll li għandha tintuża għat-tneħħija possibbli tar-restrizzjoni temporanja fuq l-ivjaġġar mhux essenzjali lejn l-UE, tal-11 ta' Ġunju 2020 Il-gwida għall-issoktar tal-operazzjonijiet tal-viża b'mod gradwali u kkoordinat, tal-11 ta' Ġunju 2020 Stqarrija għall-istampa - Il-coronavirus: Il-Kummissjoni tistieden lill-Istati Membri biex jestendu r-restrizzjoni fuq l-ivvjaġġar mhux essenzjali lejn l-UE sal-15 ta' Ġunju, tat-8 ta' Mejju 2020 Stqarrija għall-istampa - Il-coronavirus: Il-Kummissjoni tistieden lill-Istati Membri biex jestendu r-restrizzjoni fuq l-ivvjaġġar mhux essenzjali lejn l-UE sal-15 ta' Mejju, tat-8 ta' April 2020 Stqarrija għall-istampa - Il-coronavirus: Il-Kummissjoni tippreżenta gwida prattika dwar l-implimentazzjoni tar-restrizzjoni temporanja fuq vjaġġar mhux essenzjali lejn l-UE, tat-30 ta' Marzu 2020 Il-Komunikazzjoni dwar ir-restrizzjoni temporanja fuq l-ivvjaġġar mhux essenzjali lejn l-UE, tas-16 ta' Marzu 2020